TV Visjon Norge

TV Visjon Norge eller Visjon Norge er den første skandinaviske, kristne TV-kanalen som sender 24 timer i døgnet. Den sendes over satellitt og dekker hele Norge, samt mye av Norden. Ansvarlig redaktør for kanalen er Jan Hanvold.


== Formål og visjon ==
TV Visjon Norge oppgir selv at følgende er essensen av hva de står for: Sende evangeliet om Jesus til frelse og helbredelse. I det å forkynne evangeliet er det viktig å stå kompromissløst for Israel og Guds eget folk jødene og et reformert Skandinavia. Et Skandinavia hvor Guds Ord igjen settes sentralt ikke bare i kirker og bedehus, men også i næringsliv, politikk og kultur.


== Fakta om TV Visjon Norge ==
Kanalen Visjon Norge startet sine sendinger 24. mars 2003. Virksomheten drives av selskapet TV Visjon Norge AS. Ifølge egne nettsider har TV-kanalen ca. 32 ansatte, samt flere frivillige som arbeider med produksjon av TV- og radiosendinger. De er også engasjert i nødhjelpsarbeid og misjon. I tillegg driver de Visjon Bibel- og Mediaskole. Møter arrangeres også, både i egne lokaler og andre steder. Opptak fra møtene er en del av programproduksjonen.
Kanalen har en kristen profil, og den finansieres først og fremst gjennom gaveinntekter. En stor del av inntektene kommer fra støttepartnere som gir faste månedlige beløp. TV Visjon Norge AS er en bedrift som har vært i omsetningsmessig vekst. I 2003, 2004 og 2005 var regnskapet gjort opp med underskudd. Aksjekapitalen er 100 000 kroner.
Vision Norge mottok 75 millioner kroner i bidrag fra seere i 2011.Forretningskontoret ligger i Drammen. Ansvarlig redaktør for TV-stasjonen og styreleder i selskapet er Jan Hanvold.
TV Visjon Norge er med i Allentes kanalpakke. De ukrypterte TV-signalene går via satellitt til store deler av Europa på Thor 5 - satellitten og Astra 4A - satellitten. I Norge kan kanalen også ses via RiksTVs digitale bakkenett, samt en rekke mindre kabelselskaper. I Tyskland er det også flere store kabelselskaper som har Visjon Norge med i sine programpakker.
TV Visjon Norge eier to OB-busser (OB-produksjon), som muliggjør opptak av program på ulike steder. De har også en Swe-dish uplink som muliggjør direktesendte programmer.


== Programmene ==
TV Visjon Norge sender ulike kristne programmer, tale, undervisning, samtale, nyheter, tema, forbønn, sang og musikkprogrammer. En del av sendetiden er utleid til andre organisasjoner, som ES TV (Evangeliesenteret), Livets Ord, Hillsong og Youth of Europe. Nyhetssonen hadde også svenske nyheter. I 2008 ble svenske nyheter produsert av journalisten Britt Louise Körninger sendt.


=== Studio Direkte ===
Hovedprogramet er Studio Direkte som sendes direkte hver kveld. Dette er et program som spenner over et stort spekter, med ulike programledere, gjester og musikere, som sammen bidrar til å gjøre programmet til den viktigste sendeposten. Under programmet kan seerne via telefon og sms stille spørsmål eller be om forbønn. En stor del av programmet blir også brukt til å verve nye støttepartnere, samt samle inn penger til nyanskaffelser, og drifting av TV-selskapet.


=== Gud gjør ingen religiøs ===
I dette TV-programmet ønsker Visjon Norge å formidle synet på kristenlivet som noe annet enn det de definerer som religion. Kanalen jobber her ut fra det premisset at religion er menneskeskapt, og består av ytre forskrifter, ritualer og seremonier, bud og regler. Som alternativ fremmer kanalen at kristenlivet er et «indre åndelig liv», hvilket passer godt inn under definisjonen av religion. Programledere er Vivian Zahl Olsen-Haugan og Per Haugan.


=== Brølende Lam ===
Brølende Lam er et program utformet etter undervisningsstil som særlig fokuserer på profetisk nådegave og -tjeneste.


=== Åndens magt ===
TV-programmet fokuserer på en rekke forskjellige emner innen religiøs tro, økonomi og næringsliv samt helbredelse. Jens Garnfeldt er programleder.


=== Åpne dører ===
Et månedlig magasinprogram om kristne som blir forfulgt for sin tro i ulike deler av verden. Målet er å informere om hvordan situasjonen er for kristne som bor i land med begrenset trosfrihet. Hvert av programmene har hovedfokus på ett enkelt land. Programmene er produsert av Åpne Dører.


=== New Life Mission ===
Program med reportasjer fra misjonsarbeid i ulike deler av verden. Om medmenneskelig nestekjærlighet og vitnesbyrdet om hva Gud har gjort i enkelt menneskers liv. Programmene er produsert av New Life Misson.


== Andre aktiviteter ==
TV Visjon Norge arrangerer reiser for sine seere til Israel hver påske og til Løvhyttefesten. Et av høydepunktene er at man i forbindelse med disse reisene sender programmet Studio Direkte LIVE fra Jerusalem til Norge.
I oktober 2006 startet Visjon Norge med egen nyhetssending gjennom etableringen av Nyhetssonen, som formidler nyheter fra Norge, Skandinavia og resten av verden.


== Kritikk og kontroverser ==
Nyttårsaften 2004 kom programleder Hanvold, på programmet Studio Direkte, med en rekke kontroversielle uttalelser i forbindelse med tsunami-katastrofen i Asia, der han blant annet sa at «…Gud tillot flodbølgekatastrofen slik at folk skulle vende seg i retning kristendommen». Han sa videre at «Det var de mest ekstreme muslimske områdene som ble rammet i Indonesia. (…) Og det er jo ingenting å legge skjul på at Thailand er et stort horehus, det er sex-industriens mekka.».Høsten 2005 kom avisa Hegnar Online med kritikk overfor kanalen og redaktøren der de hevdet at innsamlede midler til fattige barn i Øst-Europa i stedet ble brukt på finansiering av virksomheten til TV-kanalen.På direkten høsten 2005 oppfordret Hanvold Kristen-Norge til å brenne bøkene om Harry Potter.I april 2006 sendte Visjon Norge på dagtid en vel elleve minutter lang film som i detalj viser hvordan en kvinne får fjernet et foster bit for bit. Filmen vakte sinne og kanalen ble innklagd til Medietilsynet. Like etter sendte Medietilsynet en advarsel til Visjon Bibel Center.Jan Hanvolds «åndelige mentor og forbilde» er den omstridte predikanten Rodney Howard-Browne, som tilhører trosbevegelsen og er kjent for å forkynne herlighetsteologi. TV Visjon Norge hadde i 2009 sendt flere programmer med Howard-Browne og andre predikanter innen samme retning. Kristne fra ulike konservative, bibeltro evangeliske sammenhenger har utarbeidet dokumentasjon og advart mot bibelstridig vranglære fra Howard-Browne og andre sentrale predikanter innen trosbevegelsen.På vinteren 2011 kom det frem i et innslag i TV2 hjelper deg, samt en artikkel i Nettavisen at en pensjonist som døde samme høst hadde fått en regning fra Visjon Norge på to millioner kroner. Visjon Norges svar på tiltale var datafeil og at fakturaen egentlig skulle være på 2 000 kr. I samme sak fant pårørende en eske full av håndskrevne brev med bønn om penger.
Etter at NRK Buskerud hadde et oppslag om at TV-kanalen tilbyr velsignelser og helbredelser mot betaling, ble det igjen fokus på kanalens forkynnelse og praksis i media våren 2015. Det var den nigerianske pastoren Bayo Oniwinde som gjestet TV Visjon Norge og som forkynte salg av mirakler og velsignelser mot økonomiske ytelser.Netthandelen-topp Einar Øgrey Brandsdal fra Kristiansand hadde et utspill mot TV Visjon Norge mars 2015 som ble referert i Nettavisen som laget en sak rundt utspillet. Kanalen ble beskyldt av Einar Øgrey Brandsdal å være ubibelsk i sin forkynnelse.Høsten 2017 sendte TV-kanalen en klage til Twitter etter at en anonym konto la ut videomateriale som var sendt på kanalen. Twitter valgte da å slette disse innleggene og suspendere kontoen.I februar 2020 dukket predikant Dionny Baez opp på Visjon Norge og ba seerne om å donere 2020 kroner, og sa at det ville beskytte giverens barn mot COVID-19-pandemien.I 2021 som følger at høye strømpriser i Norge ba Ivar Kolstad seerne droppe å betale strømregningen og heller gi pengene til TV-kanalen Visjon Norge og at Gud ville sørge for at regningen ble betalt.


== Se også ==
ES TV


== Referanser ==


== Eksterne lenker ==
(no) Offisielt nettsted